TSF เตรียมคัมแบ็ก?
อาจารย์ยังไม่เห็นแผนธุรกิจที่จะทำให้หุ้นตัวนี้ฟื้นตัวอย่างแข็งแกร่ง จึงรู้สึกไม่ค่อยดีสักเท่าไหร่ หากจะบอกให้นักลงทุนกระโจนเข้าใส่หุ้นตัวนี้อย่างเต็มตัว ยกเว้นนักลงทุนบางรายรายมองว่า ปีนี้หุ้น TSF จะเทิร์นอะราวด์ทางธุรกิจได้อย่างเต็มตัว ก็สามารถลงทุนได้ตามกำลังทรัพย์ที่ตัวเองมีอยู่นะครับ
26 ก.ค. 2558

สภาแมงเม่า: ดร.สมชาย
 
คุณปรีชา จากลาดพร้าว 71 กรุงเทพฯ พูดถึงสถานการณ์ของหุ้น TSF หรือ บริษัท ทรีซิกตี้ไฟว์ จำกัด (มหาชน) ในช่วงนี้มีอะไรหลายอย่างที่ทำให้รู้สึกตื่นเต้นแบบแปลกๆ หลังจากราคาหุ้นกระชากขึ้นแรงเมื่อสัปดาห์ก่อน ต่อจากนั้นมีการพูดถึงสถานการณ์ของบริษัทจะดีขึ้นเป็นลำดับ แต่ตัวผมยังไม่ค่อยแน่ใจกับเหตุการณ์ที่เกิดขึ้น และมีหลายประเด็นที่ยังค้างคาในใจ
โดยเฉพาะตัวเลขผลการดำเนินงานที่มีผลขาดทุนเรื้อรังมานานหลายปี ถือเป็นจุดบอดที่ยากจะทำให้หุ้นตัวนี้ทะยานขึ้นมาอย่างแข็งแกร่ง ประกอบกับการแข่งขันของธุรกิจสื่อโฆษณาถูกผูกขาดจากเจ้าใหญ่ไม่กี่ราย จึงอยากจะรู้แผนการที่จะทำให้หุ้นตัวนี้กลับมาเป็นที่นิยมอีกครั้ง
 
ถ้าวิเคราะห์ความน่าสนใจของหุ้นโดยอิงจากสภาพการลงทุนในตลาดหุ้นจะเห็นว่าหุ้น TSF หรือ บริษัท ทรีซิกตี้ไฟว์ จำกัด (มหาชน) ไม่ใช่ทางเลือกที่น่าสนใจแม้แต่นิดเดียว เพราะเป็นหุ้นที่นักลงทุนสถาบันไม่ได้ให้ความสนใจ และนักลงทุนรายใหญ่ก็มองข้ามกันไปหมด สภาพของหุ้นถึงดูแย่ลงเรื่อยๆ ซึ่งตัวอาจารย์ยังมองไม่เห็นโอกาสที่หุ้นตัวนี้จะพลิกฟื้นขึ้นมาดีดังเดิมนะครับ
เนื่องจากข้อมูลที่เป็นองค์ประกอบหลายด้านไม่เอื้อให้นักลงทุนเข้าลงทุน โดยเฉพาะในเรื่องของผลประกอบการที่ขาดทุนเรื้อรัง และมูลค่าทางบัญชีของหุ้นเหลือแค่ 0.19 บาท ล้วนเป็นเครื่องที่บ่งชี้ว่า ไม่ควรเข้ามายุ่งกับหุ้นที่อยู่ในข่ายตะวันตกดิน เพราะมีโอกาสเจ็บตัวค่อนข้างสูง
 
 
ที่สำคัญคือ อาจารย์ยังไม่เห็นแผนธุรกิจที่จะทำให้หุ้นตัวนี้ฟื้นตัวอย่างแข็งแกร่ง จึงรู้สึกไม่ค่อยดีสักเท่าไหร่ หากจะบอกให้นักลงทุนกระโจนเข้าใส่หุ้นตัวนี้อย่างเต็มตัว ยกเว้นนักลงทุนบางรายรายมองว่า ปีนี้หุ้น TSF จะเทิร์นอะราวด์ทางธุรกิจได้อย่างเต็มตัว ก็สามารถลงทุนได้ตามกำลังทรัพย์ที่ตัวเองมีอยู่นะครับ
สรุปสถานการณ์ตรงนี้คือ นักลงทุนเชื่อปัจจัยพื้นฐานที่เห็นในเวลานี้ หรือมองเรื่องของความเชื่อที่ตนเองตั้งธงไว้แต่แรก ประกอบกับในแง่ของทฤษฎีมีการกล่าวกันไว้ว่า เมื่อธุรกิจเดินมาถึงจุดต่ำสุด หลังจากนั้นจะฟื้นตัวขึ้นอย่างช้าๆ และจะกลับมาเฟื่องฟูสุดขีดอีกครั้ง
ส่วนกรณีของ TSF จะเป็นเหมือนดังที่คาดหวังแค่ไหน เวลาจะเป็นเครื่องพิสูจน์เรื่องทั้งหมดเองครับ
…
 

รูปภาพประกอบจาก : ASPEN